Dr. Poncsák Csaba vagyok, évek óta a 22. sz. felnőtt háziorvosi körzetében dolgozom, de pályakezdő orvosként első munkahelyem a B.A.Z. megyei kórház sebészete volt. Háziorvosként kapcsolódtam be a miskolci háziorvosi egyesület és az Orvosi Kamara munkájába. A háziorvosi egyesületben a POSZ az érdekvédelmi szervezet elnökeként éveken keresztül dolgoztam azon, hogy minél kedvezőbb feltételekkel dolgozhassanak elsősorban a miskolci háziorvosok. Ezen időszakban megőriztük a rezsimentességet, megkezdte működését a 24 órás ügyelet, kedvezményes parkolási bérlet vásárlási lehetőséget, iparűzési adó mentességet kaptunk. Honlapja és Facebook csoportja is lett a miskolci háziorvosoknak. Az önkormányzat felkért az alapellátás és a kórház közötti egyeztetésre, kapcsolattartásra.

Az előző kamarai választások során orvos kamarai titkári megbízatást kaptam, amelynek nagyon örültem, új kihívásnak találtam ezt a feladatot, és szeretnék minél jobban megfelelni ennek az elvárásnak. A POSZ elnöki címről a tisztségek összeférhetetlensége miatt lemondtam, de természetesen megmaradt a szoros kapcsolatom a miskolci háziorvosi egyesülettel. Immár a megyében szeretném a háziorvosi érdekeket segíteni, nemcsak Miskolcon.

A terveimet röviden szeretném ismertetni: A megyei orvos kamarai szervezetnek szeretnék stratégiai támogató partnereket találni a helyi, megyei vállalkozók közül. Az országos megállapodásokon kívül egyéb támogatásokat találni. Szorosabb kapcsolatot szeretnénk kialakítani a társkamarákkal.

Az utolsó ciklusban - amely alatt annyi történt mint 20 év alatt együttesen - titkárként dolgoztam az elnökségben. A helyi háziorvosi egyesülésben (MVHR) a vezetőség tagjaként, majd POSZ elnökként képviseltem az alapellátás érdekeit évekig.

A jövőt illetően fontos, hogy minden területi szervezet elnökségében legyen háziorvos, aki az alapellátás érdekében dolgozik, véleményez, kifejti véleményét. Az utóbbi időszak erőteljes változásaival együtt élve minden háziorvos érzi, hogy valakinek képviselnie kell a mi érdekeinket.

Egy magánvéleményt még engedtessék meg nekem: a reformokat az alapellátás magasabb színvonala érdekében teljesítve egyre kétségesebb, reménytelenebb a háziorvosi utánpótlás kérdése ma, holnap, holnapután.

Dr. Poncsák Csaba